Dié Mustang gee Spitfire vlerkeDie Spitfire #5518 het in 1947 in Suid-Afrika aangekom en oor die dekades heen het hy Suid-Afrika by Langebaan en Waterkloof bedien en die land verdedig. In die tagtigerjare het die Spitfire in ŉ museum gepronk en in 1994 het hy uiteindelik weer gevlieg. Ongelukkig is die einste Spitfire amper vernietig in ŉ ongeluk by Zwartkop in 2000. Die Performance Centre, SAAF Museum en Friends of the SAAF het ŉ tydjie gelede hande gevat vir ŉ projek om die Spitfire weer tot sy oorspronklike glorie te restoureer. Die Performance Centre het ook ŉ lisensie bekom om 10 Ford Mustangs om te bou in RTR Spec 5 wyebak-pragmotors. Die motors sal enig in hul soort wees. Dit is met die hand geverf en is ŉ perfekte replika van ŉ vorige vliegtuig – met ŉ superaangejaagde V8-petrolenjin. Die projek beoog om R750 000 in te samel vir die restourasie van die Suid-Afrikaanse Lugmag se enigste oorblywende Spitfire, #5518. Die eerste gelukkig eienaar het reeds eienaarskap geneem van die heel eerste replika. Die oorhandiging is by Zwartkop-lugmagbasis gedoen en was ŉ heel emosionele affêre. Elke Mustang kry onder andere ŉ Roush-superaanjaer, nuwe Ford Performance-sitplekke, nuwe Brembo-remme, gesmede wiele – de lot. Die ombouing verbeter krag tot 710 perdekrag of ŉ allemintige 525 kW. Met dáái tipe krag gaan ŉ mens beslis sterk remme nodig hê, dus doen 6-suier-remknypers voor diens, en 4-suier-knypers agter. Al staan ŉ mens net langs die unieke monster, kry jy die gevoel dat dit bitter spesiaal is. Diegene wat dit kan bekostig, kan ook trots wees dat R75 000 van die prys bygedra word tot die restourasie van die Spitfire. Indien jy self so ŉ Mustang wil besit, besoek http://www.warriorsofthesky.co.za/ en kontak die Performance Centre by 012 003 7000.